Papersnake/gushiwen huggingface dataset:
凭栏呈刘季良
李龏（金朝）

傲贫成白首，万事不相关。有病身元懒，无官心更閒。

红尘抛永日，黄叶换秋山。欲识冥冥意，孤鸿夕照间。
送郑君举宣城教谕
方回（元代）

宣城画虎遍天下，叶公好龙龙之假。
百儒愿陶一真者。红花木瓜银杏园，
年年包贡入中原，何如兴贤起邱樊。
学徒尚有老梅否，诗声千古捋欧九，
子其作人举荐口。
朱德裕隐轩
周孚（宋代）

十年仲蔚蓬蒿宅，老屐今朝到此间。惊怪名驹甘伏枥，坐令倦鸟苦思山。

婵娟未嫁犹遭妒，矍铄虽侯可胜閒。一首陶公旧诗赋，要须健笔挽令还。
风入松·溪山如洗雨才乾
沈禧（元代）

溪山如洗雨才乾。芦荻暗江湍。沙明水碧岚光净，似丹青、图画宜看。风卷浪花翻雪，□飘金粉生寒。老翁终日把纶竿。潇洒异衣冠。想应自得烟波趣，又何心、显职高官。踪迹往来吴楚，梦魂不到长安。
弊庐遣兴，奉寄严公
杜甫（唐代）

野水平桥路，春沙映竹村。风轻粉蝶喜，花暖蜜蜂喧。

把酒宜深粉，题诗好细论。府中瞻暇日，江上忆词源。

迹忝朝廷旧，情依节制尊。还思长者辙，恐避席为门。
曾氏清江亭
徐鹿卿（宋代）

想得当年月浸扃，诸公翰墨此纵横。亭荒久矣诗亡恙，一道长江万古清。
梧桐树·得人身
牧常晁（元代）

得人身，元自错。莫信愚痴常造恶。积善□□乐。为人幸是生中国。闻早回头参玄学。休被尘劳缚。
浣溪沙（再赋）
吴潜（宋代）

宫额新涂一半黄。蔷薇空自效颦忙。澹然风韵道家妆。

可惜今宵无皓月，尚怜向晓有繁霜。何妨手捻一枝香。
刘百十六兄送梅花大鲫新酒以诗将和其韵四首
杜范（宋代）

寒冰为骨玉为精，篱落横斜数点清。
不见孤山浮动昝，岭头折赠若为情。
洪州城下作
徐照（宋代）

野霭初收见远汀，数株杨柳是官亭。
渔人各晚各归去，一阵风来钓具腥。
句
刘筠（宋代）

吟余云散叶，坐久尘遗毛。
西湖四时四首 其三
范纯仁（宋代）

深堂高阁启清风，舟泛荷香柳影中。日月待公逃暑饮，官无拘检是琳宫。
春晚
陆游（宋代）

雨足人家插稻秧，蚕生邻女采桑黄。
万花扫迹春将暮，百草吹香日正长。
闲觅啼莺穿北崦，戏随飞蝶过东冈。
飘然且喜身强健，不怪儿曹笑老狂。
寄殿院谢艮斋 其三
曾丰（宋代）

汩汩孤蓬转，迢迢五岭来。故人饶鹤发，新论凛乌台。

千里夜间月，一枝春首梅。使行无好寄，书到莫慵回。
出东城观水
袁说友（宋代）

浩荡东城外，微茫病眼开。
烟帆一鸟过，云插乱峰堆。
绿水漫漫去，青山衮衮来。
飞边双鹭没，天末晚风回。
同崔十八宿龙门兼寄令狐尚书冯常侍
白居易（唐代）

水碧玉磷磷，龙门秋胜春。
山中一夜月，海内两闲人。
等是幽栖伴，俱非富贵身。
尚书与常侍，不可得相亲。
夜怀
张籍（唐代）

穷居积远念，转转迷所归。幽蕙零落色，暗萤参差飞。

病生秋风簟，泪堕月明衣。无愁坐寂寞，重使奏清徽。
方月上人幽室
释智愚（宋代）

竹里池清云屋深，万机冥合道人心。
有门不是无人到，自是灵踪不可寻。
忆畅庆玉如四上人
仇远（元代）

腊中晴色久，霜月冷森森。
可但思元度，惟应忆道林。
三更难得晓，一片欲归心。
有约分苔石，南山苍树阴。
与李景和叙情
陈钧（元代）

每因风景负幽期，聊折寒梅寄一枝。吴下阿蒙非旧日，郢中高曲即当时。

听鸡走马君须努，附凤攀龙我不知。若使烟霞换台阁，孟郊韩愈自相随。
时宰生日诗三十绝 其十五
周紫芝（宋代）

御府分香寿老人，紫皇亲赐玉壶新。圣恩无极年无尽，恰似长生殿里春。
次韵梅山弟见怀
陈著（宋代）

自笑缘何事，老来还客中。
唱花悲杜牧，隐杵愧梁鸿。
颇忆良眉白，相欢醉面红。
如今各成别，方信坐天穷。
退步 其十
释怀深（宋代）

万事无如退步僧，发长懒剃貌棱层。出言吐气多山野，逆耳之谈谁肯听。
虢州涧东村居作
韦庄（唐代）

东南骑马出郊坰，回首寒烟隔郡城。清涧涨时翘鹭喜，

绿桑疏处哺牛鸣。儿童见少生于客，奴仆骄多倨似兄。

试望家田还自适，满畦秋水稻苗平。
临水亭
闾丘均（唐代）

高馆基曾山，微幂生花草。傍对野村树，下临车马道。

清朗悟心术，幽遐备瞻讨。回合峰隐云，联绵渚萦岛。

气似沧洲胜，风为青春好。相及盛年时，无令叹衰老。
文石
胡健（清代）

光华日月著文石，肯共雕虫小巧争。镇物本来资厚重，补天由此费经营。

树从玄圃花常满，种向蓝田玉自生。丝竹一时诉合奏，大成犹藉振金声。
嘲络纬
张侃（宋代）

时序方中伏，檐前络纬鸣。凉风虽暂至，秋气未全清。

荷叶绿偏断，芙蓉锦渐成。劝渠莫多事，促织又司衡。
次金东园渔家杂咏八首
杨公远（宋代）

风紧岸边安钓艇，云浓空里散杨花。
披蓑顶笠携鱼去，遥指前村问酒家。
读贞观政要
陶安（明代）

自古开基立战功，无如仁义起英雄。造成社稷年三百，全在亲贤纳谏中。
荆州新秋病起杂题一十五首·病起见庭莲
齐己（唐代）

病起见庭莲，风荷已飒然。开时闻馥郁，枕上正缠绵。
本在沧江阔，移来碧沼圆。却思香社里，叶叶漏声连。
凤凰台
胡仲弓（宋代）

台上梧桐失旧栽，荒丘寂寂掩蒿莱。
凤凰一去不复返，引得鸱鸮向此来。
和程德裕颂五首 其三
黄庭坚（宋代）

山河大地目前机，横按吹毛更不疑。万里无人无寸草，冻山亭上与谁欺。
简喻叔奇工部沈无隐寺簿
张镃（宋代）

园居懒成癖，驾言何所之。
出门无妨看好雪，粉地玉天相范围。
无增坐车热，旋换白鹿骑。
不须携古囊，诗句随雪飞。
故人昨迁官，过我睡掩扉。
登堂谢不敏，款放俄移时。
咨询玉照三百树，纵未放花堪举卮。
当约香山翁，共了此段奇。
喜归步林曲，问梅梅有辞。
相看两经年，非无主人知。
去春偶晴多，昏晓无不宜。
静来藜杖横，笑去纶巾欹。
琉璃巨钟深数指，月底四弦惊鹊起。
兴浓何必断吟须快写新词歌皓齿。烛遥照路不照花，
三更露压星斗斜。明床毡稳半酣寝，
头上最爱香云遮。明朝再来看，
亦复送落霞。尤物到了奇，
飘英覆泥沙。非徒随步白锦茵，
转首绿荫森交加。于今雪见五六白，
敛衽何辞让渠色。但催佳客犯寒来，
我自有花开顷刻。言余试摇枝上冻，
已觉欣欣芳萼动。或如红豆或如椒，
若说供诗尽禁用。星郎农簿辞林凤，
素有声名过屈宋。访余必待巧乘閒，
却恐梅花解嘲弄。
花源逢顾何二使君作
姜舜玉（明代）

仙源深几曲，夹岸桃花开。
忽漫逢刘阮，殷勤劝酒杯。
再召至龙图阁观书
王珪（宋代）

君王又诏蓬莱宴，三阁崔嵬压海鳌。
翠玉装舆容扈跸，黄金涂纸看挥毫。
尧文自与星辰烂，汉殿常依日月高。
四十年来无此会，恩深不觉醉仙醪。
题延平张相公庙
陈宓（宋代）

地下宝光犹解见，眼前天象却茫然。
君恩自古难贪恋，乃父反输少子贤。
乙巳邵武建宁夜坐书呈诸公
陈普（宋代）

父母何曾使我瘉，自将身去狥尘埃。
孔颜思孟老庄释，万语千言唤不回。
跋范宽秦川图
麻九畴（金朝）

山水人传范家笔，画史推尊为第一。朅来因看秦川图，天下丹第能事毕。

大山岩岩如国君，小山郁郁如陪臣。大石盘盘社与稷，小石落落士与民。

一山一形似争长，一石一态如布军。想君胸中有全秦，见鐻削鐻鐻乃真。

掌上长安近于日，千树万树生第春。忆昔岐山凤皇语，葱葱柞棫沾新雨。

昆夷束手密须降，不见功勋见歌舞。黄金铸牛西入僰，五丁云栈通中国。

骊山宫阙九天高，六处孱王走衔璧。不信诗书信法家，关东半被鱼书惑。

尽卷图籍亦大好，五十年凶都一埽。章邯董翳举如毛，沐猴冠委金陵道。

北原兵自天而下，汉室倾颓如解瓦。祁山六出纵无功，渭水犹堪饮君马。

螭蟠老将骨未朽，草附那能济阳九。技痒投鞭抵岁星，归来鹿死何人手。

神武空矜贺六浑，投机常落周人后。竟令冯翊软沙边，东风一夜吹新柳。

侵寻皂角相料理，抛掷龙津浮汴水。鹢头过处巳非隋，不觉晋阳人姓李。

华清高宴戛宫梧，舞马如何护两都。纵得第骡还蜀道，肉得沙场白骨无。

兴亡自取不足吁，可怜神州为盗区。贪徵往古山川事，忘却题诗赏画图。
开龙门八节石滩诗二首
白居易（唐代）

铁凿金锤殷若雷，八滩九石剑棱摧。竹篙桂楫飞如箭，

百筏千艘鱼贯来。振锡导师凭众力，挥金退傅施家财。

他时相逐四方去，莫虑尘沙路不开。

七十三翁旦暮身，誓开险路作通津。夜舟过此无倾覆，

朝胫从今免苦辛。十里叱滩变河汉，八寒阴狱化阳春。

我身虽殁心长在，暗施慈悲与后人。
钓船笛
姚燮（清代）

几到不登楼，未识春光多少。才到春风一夜，见满城芳草。

楼头到到锁春阴，楼外春声悄。才放春晴一面，听满山啼鸟。
寄六湖陈如晦
赵汝腾（宋代）

琴剑前时为我来，志同道合味悠哉。
每怜一水马头险，惜放斯人鷁首回。
鲁语手笺应毕卷，汾亭指授想多材。
不知肯践诗盟否，菊已凋零梅又长。
寄三衢守马九皋
虞集（宋代）

闻道三衢守，年丰郡事稀。诗成花覆帽，酒列锦成围。

鹤发明春雪，貂裘对夕晖。扁舟应载客，閒听洞箫归。
游仙诗十四章不必拟郭宏农也 其十一
姚燮（清代）

神州无杂树，绀叶敷琅玕。朱明自爞赫，大瀛皎生寒。

婉妗御羽轮，旄节交龙鸾。玄璚凤文舄，太真晨婴冠。

昨驻汉帝庭，白麟脯为餐。万箓皆秕糠，奥旨心与诠。

函三抱诸一，至阴洞层源。当如延陵阳，圣镜览无偏。
秋夜听严绅巴童唱竹枝歌
刘商（唐代）

巴人远从荆山客，回首荆山楚云隔。思归夜唱竹枝歌，

庭槐叶落秋风多。曲中历历叙乡土，乡思绵绵楚词古。

身骑吴牛不畏虎，手提蓑笠欺风雨。猿啼日暮江岸边，

绿芜连山水连天。来时十三今十五，一成新衣已再补。

鸿雁南飞报邻伍，在家欢乐辞家苦。天晴露白钟漏迟，

泪痕满面看竹枝。曲终寒竹风袅袅，西方落日东方晓。
送实上人还东林时余亦买舟东下四首 其二
释德洪（宋代）

有客惠然过我，疏眉秀骨岩岩。且复柔搓冻耳，听君放意高谈。
次韵黄汝器与君谟唱和三首
张耒（宋代）

爱君退易似前贤，投劾归来不待年。
世故饱谙真昨梦，道心不系学虚船。
莫悲白雪凋玄鬓，自有丹砂暖寸田。
两郡诗筒屡传寄，主盟骚雅定谁先。
张子公以圆鉴见寄作诗报之
李纲（宋代）

我观大圆鉴，莹澈靡瑕垢。清光溢寒蟾，碧井窥古甃。

冰池绝埃尘，玉璧无肉好。不知何年铸，款识杂篆籀。

冷然照肝胆，况烛须眉秀。英英张公子，辍赠意独厚。

使我正衣冠，更以别妍陋。嗟予罹百忧，半世困驰骤。

苍浪齿发衰，已觉成老丑。幸兹置宽闲，闭户念往咎。

冠攲与佩落，颠倒散襟袖。平生遭谤谗，白黑坐分剖。

逝将杜德机，渐可塞智窦。岂徒齐美恶，端欲一昏昼。

鉴焉何所施，无乃虚授受。聊持戏凤匣，藏此蟠螭纽。

精光秘不露，犹使魑魅走。讵逃鹦鹉形，时作蛟龙吼。

君看方寸间，此物谁蔽覆。灵台湛虚明，广博含宇宙。

纤毫莫凝结，万象悉笼囿。宁随古今移，不逐面目皱。

人人各具足，一一谢雕镂。无尘安用拂，表里自通透。

诸佛亦何为，四智此为首。祖师持出游，法器久已就。

那将清净眼，更入烦恼蔀。随缘梦幻中，坐阅蛮触斗。

本来妙明心，一念證无漏。持此还寄君，试问承当否。
水龙吟（次韵呈吕帅张漕）
袁去华（宋代）

汉家经略中原，上游眷此喉衿地。风行雷动，无前伟绩，伊谁扬地。玉帐筹边，绣衣给饷，江上增气。自武侯蜕迹，羊公缓带，功名事、更谁继。

方□长驱万里。笑谈间、生擒元济。非熊未兆，封留终在，同功异世。刻就丰碑，万山直下，不须沈水。要追攀二雅，流传千古，属骚人记。
同熙绩侄登有美堂
李之仪（宋代）

雪晴时节腊穷天，湖海光浮万井烟。胜槩尚能惊老眼，旷怀无井似当年。

难堪塞雁终联翼，赖有龙驹特象贤。已约一廛须卜筑，不妨当此共迁延。
钓渚诗
李廌（宋代）

钓渚平过水，笔溪清见底。
寒烟晓冥冥，白石明齿齿。
目送归鸿飞，游心志鱣鲔。
手应心不疑，物我相诺唯。
黄雀漫多惊，白鸥来自喜。
之子未投竿，我来频洗耳。
春日野望怀故人
李中（五代）

野外登临望，苍苍烟景昏。
暖风医病草，甘雨洗荒村。
云散天边影，潮回岛上痕。
故人不可见，倚杖役吟魂。
约圆机来吃社饭以雨不果
晁说之（宋代）

积雨晦沧溟，归期燕不灵。
何能陪社饭，应为厌侯鲭。
过白沟趁顺安
刘著（宋代）

万折狂澜肯倒流，归心梦寐在东周。
平生快意君知否，今日驱车过白沟。
十二月词十二首复次官汝清韵 其三
江源（明代）

春困撩人睡起迟，玉钗斜堕绿云攲。海棠开后廉纤雨，又是清明赐火时。
霞绮
朱克诚（宋代）

孤鹜齐飞入望赊，晚晴遥映夕阳斜。光疑海月流珠彩，艳讶天河浣绛纱。

错落霜林笼锦树，澄明仙井灿桃花。散成紫气凝丹室，绝胜芙蓉伏火砂。
红梅
项安世（宋代）

瘦影从来雪不如，宿酲谁见绮霞舒。
道山堂下春风面，还向天涯伴校书。
山路晓行
陈与义（宋代）

两崖夹晓月，万壑分秋风。
今朝定何朝，孤赏莫与同。
石路抱岩转，云气青濛濛。
篮舆拂露枝，乱点惊仆童。
微泉不知处，玉佩鸣深丛。
平生慕李愿，得此行旅中。
居人轻佳境，过客意无穷。
山木好题诗，恨我行匆匆。
谢太守惠家园瓜
韦骧（宋代）

种继青门气类嘉，恩传铃阁动光华。含滋虽本生成力，采实难光宠赐加。

冽若层冰破蒸郁，明如碧玉照玼瑕。贱官咀嚼深衔恋，代至明年正及瓜。
灯下书怀
张玉墀（清代）

寂寞书斋对短檠，无聊还自说平生。茶虽多饮诗仍俗，酒可消愁器易盈。

痛到齿牙经岁月，疾成疯癣验阴晴。不堪回首惟衰老，怕听堂前哭泣声。
颂古十八首
释宝印（宋代）

临机一味放憨痴，其毒尤深棒喝时。
堪笑人来夸敏手，得便宜是落便宜。
读黜邪诏
吕陶（宋代）

天诏丁宁逐佞柔，不须请剑复持矛。平生邪胆君前落，后世污名纸上留。

宝鉴乍开消魍魅，正声才作罢离兜。便为菹醢何嗟及，贪得浮荣似食钩。
水调歌头·文采汉机轴
刘过（宋代）

文采汉机轴，人物晋风流。丈夫有此，便可谈笑觅封侯。试问湘南水石，今古阅人多矣，曾见此公不。名姓出天上，声誉塞南州。斩楼兰，擒颉利，志须酬。青衫何事，犹在楚尾与吴头。闻道长安灞水，尽是三槐风月，好奉板舆游。此曲为君寿，为我唤歌喉。
双桂桥
孙应凤（宋代）

桥前巧匠剪春罗，桥上亭亭景物和。
明夜元宵一团玉，连波还解似金波。
题安流亭
卫博（宋代）

剑潭百尺深，中有神物蟠。
东注骈山脚，凿凿穿巑屼。
广拟一苇航，声战两耳寒。
异哉黄头郎，放棹随飞湍。
势若从天来，千仞转一圜。
百里不及眴，孰与岭道难。
长篙信敏手，岸石如剑攒。
江头惮瘏痡，谁不谋所安。
嗟嗟彼征夫，遭时弃师干。
不裹马革中，来葬鱼腹间。
壮士等死耳，此命良辛酸。
仆夫第知免，笑言杂悲欢。
宁知利羞涂，倚伏如毫端。
岂无跛男子，不救为可叹。
晏安有鸩毒，怀哉宜鉴观。
奉和秋日即目应制
上官仪（唐代）

上苑通平乐，神池迩建章。楼台相掩映，城阙互相望。

缇油泛行幔，箫吹转浮梁。晚云含朔气，斜照荡秋光。

落叶飘蝉影，平流写雁行。槿散凌风缛，荷销裛露香。

仙歌临枍诣，玄豫历长杨。归路乘明月，千门开未央。
鄱阳分水岭
方回（元代）

转山五七里，涉磵十百所。
碎石铁蒺藜，锐石木龃龉。
岂但行人难，亦复念我马。
水涸尚自可，况乃值过雨。
正月春气动，江南异北土。
崖溜一已滴，奔湍怒如鼓。
缅怀十载前，荆蜀及湓渚。
大阃走铃檄，杂遝混民旅。
此驿既已废，十步九榛莽。
军行不赍粮，所至赖钞掳。
中产得几家，迁避入深坞。
穷户无一物，草棘障环堵，
前冈二客来，望我百步许。
意其为武夫，疾走蔽险阻。
人情既可见，避兵如避虎。
矧肯治私道，筑削费杵斧。
丛篁鸣野鸟，黯黯天欲雨。
老矣为此游，作诗记良苦。
赵侯保民惠政纪实诗 纪团集民舟十
邵君美（宋代）

居民苦要买船般，甲在前湖作一团。好个规模如水寨，风波无恐况风寒。
时宰生日诗五首 其四
周紫芝（宋代）

种木当培根，疏流必深源。尝闻活万夫，报在子与孙。

只今父子懿，同拱羲皇尊。文方班马富，业与皋夔伦。

奕奕两貂蝉，煌煌一朱门。圣道家所传，兰树俱有闻。

韦氏守一经，事业不足论。金张誇富贵，盛德无遗芬。

父师固难量，有功在元元。为公祝遐寿，千载同风云。
出关
孙蕡（明代）

忘却看花上帝都，出关犹记佩兵符。龙归古寺云初定，鸟落寒滩水半枯。

万古文章关气运，十年风雪老头颅。凭将翠管三千牍，换取黄柑二百株。
陪友人夏夜对月
许棠（唐代）

后伏中宵月，高秋满魄齐。轮移仙掌外，影下玉绳西。

蝉雀飞多误，星萤出自迷。烦蒸惊顿绝，吟玩畏闻鸡。
题陈和仲观聚堂
袁甫（宋代）

习庵筑室，偏曰观聚。
堂前何有，万象可睹。
山如郛郭，烟云吞吐。
万木沃若，春光媚妩。
修篁漫山，不知隆暑。
何况秋宛，呼日入户。
朔风吹雪，松声如怒，
上天下地，四言曰宇。
物生其间，何可胜数。
我于是观，乐哉斯土。
随意作室，不华不窳。
买山旋添，稍葺园圃。
得趣幽闲，不入城府，
良朋偶来，倾倒肺腑。
不及时事，惟谈邹鲁。
朋去何为，周易一部。
消息盈虚，穷今亘古。
观乃自观，寂无一语。
辛未除放
郑刚中（宋代）

爆竹懒能熏，桃符又上门。
老身迷岁月，春色偏乾坤。
桂岭家何在，茅堂酒满尊。
小笼温衲被，清梦接黄昏。
观荷
李吕（宋代）

适当寒沼上，更在月明中。
露重鲛珠湿，天高奁镜空。
参差千盖绿，淡竚数枝红。
华发秋风里，持杯属老翁。
题苏端明书乳泉赋后
陈仁玉（宋代）

坡翁谪海上，人传已仙去。
道逢章子厚，遄复返尘路。
至言想世惊，独閟乳泉赋。
遥怜嵩山丘，千古不可驻。
赤城六章章四句
释居简（宋代）

赤城峨峨，霞摽错摩。笃生斯人，绝超凡科。

峨峨赤城，磅礴九地。斯人笃生，水瘦石悴。

念昔三辅，湖独纷委。逮公来斯，苕霅泾渭。

千里寿公，祷公寿康。惠洽兆庶，日飞百觞。

伊我无酒，注彼觓兕。愿公华衮，式昌厥嗣。

亦复愿公，啸吟紫微。㑭我紫微，嬉其莞而。
次韵王适新燕
苏辙（宋代）

好雨纤纤润客衣，新来双燕力犹微。
似嫌春早无人见，故待帘开掠地飞。
南国花期知不远，中原寒剧未应归。
养雏不怕巢成早，记券朝为启扉。
有庆上人数以诗见赠庆始学诗于祖可尔来摆脱故步进而不已未可量也作短句以报之
李彭（宋代）

昼公无恙时，句吐春空云。笔端敛万壑，中闻清夜猿。

门生沾剩馥，派别自渊源。深岭萝月妙，纵观岚气昏。

时蒙一顾重，腾骧空马群。大师于越秀，幽气如芳荪。

玉笈发金籥，阔步登词门。脱略尘外躅，摩霄郁飞翻。

岂惟足风露，定复多皇坟。昨枉招隐句，深靓丽且温。

挽我诱松桂，要移北山文。诸郎短兵接，此事独策勋。

惭非钟嵘评，更休知音论。
答子勉三首?此诗为黄庭坚作?
苏轼（宋代）

君不登郎省，还应上谏坡。
才高殊未识，岁晚幸无他。
枥马羸难出，邻鸡冻不歌。
寒炉余几火，灰里拨阴何。
惊人得佳句，或以傲王公。
处士还清节，滑稽安足雄。
深沉似康乐，简远到安丰。
一点无俗气，相期林下风。
欲舞腰身柳一窠，小梅催拍大梅歌。
舞余片片梨花落，争奈当涂风物何。
借王介山韵送子声小学教谕
方一夔（宋代）

小儿心孔暗不开，纷纷谁是骅骝材。徐生善颂有名父，文旆新向儒宫来。

雁行趋立谁家子，捧书惊看眉间喜。我亦归谋二顷田，送老西河从此始。
山行闻春禽
陈郁（宋代）

初阳烘霁途，繁阴布幽林。
山禽互嘲哳，为我流好音。
倾耳须臾间，已快清冷心。
飞盖何为者，傲睨松之队。
和俞仲素太博游茅山二首·马上初望茅峰
苏颂（宋代）

三士隐沦地，上林句曲前。
朅来思访道，属望赋游仙。
松引飞轮路，云收积玉巅。
华阳不知远，趣驾似行天。
钓台
张伯玉（宋代）

尽逐鲸鲵埽八区，故人惟我更无余。
云台功将任图画，天上客星閒卷舒。
若把杀人来逐鹿，争似全身归钓鱼。
先生有意羲皇外，不为林泉傲帝居。
和赵达夫元夕礼闱锁宿
韦骧（宋代）

元宵锁宿礼闱清，春意寒威两战争。月照楼台疑昼景，风传车马讶雷声。

蹉跎自愧青云志，勤苦须怜皓首生。勿叹拘挛度良夕，共开精鉴选经明。
题风烟雪月梅 其一
戴浩（明代）

忽睹残花满玉台，恍如鳞甲印苍苔。也知摇落难留处，几度春来取次开。
喜神赞
慕容氏（宋代）

丹青得意以为真，一笔扫成身外身。不二法中无这个，到头那个是真形。
寄当阳袁皓明府
杨夔（唐代）

高人为县在南京，竹绕琴堂水绕城。地古既资携酒兴，

务闲偏长看山情。松轩待月僧同坐，药圃寻花鹤伴行。

百里甚堪留惠爱，莫教空说鲁恭名。
再用韵和陈伯比二首一
晁补之（宋代）

田里冯生宁屑去，湖海陈卿时肯来。
诗书好在家四壁，蒲柳蓊然城一隈。
骑上下山益疏矣，鯈从容出何乐哉。
市桥十步即尘土，晚雨萧萧殊未回。
平山堂
吴潜（宋代）

尽日西风捲地狂，只堪吹雁过潇湘。黄沙万里暮天远，白水一潇秋井香。

杨柳年年人老大，江山处处客凄凉。朅来无限兴亡事，泪落淮南古战场。
道旁雨中松
杨万里（宋代）

莫信秦人五大夫，一生清苦不敷腴。
也将青王琱钗子，一一钗头缀雨珠。
临江仙
李甲（宋代）

翠袖卷纱红映肉，无风玉骨生寒。可堪新晓雨初残。颦眉谁恼著，粉泪滴阑干。闻道谪仙歌妙语，新妆再发愁颜。雾帘云幕荐金盘。笔间长借句，直莫放春还。
忠州酆都观乃平都洞天也题一首
苏泂（宋代）

宫殿隋梁所造成，殿门仍有晋丹青。
白头道士无人见，客至惟呼鹿出迎。
南歌子
李佩金（清代）

炉篆摇寒绿，釭花坠冷红。非关闲恨锁眉峰。却怪年年多半、别离中。

残月明珠箔，疏星淡碧空。此时情味想应同。遥忆鸡声茅店、晓村风。
放白鷳
释重顯（宋代）

朱冠青戢雪为毛，不近鸾凰意亦高。
放你云林莫回首，如今何处是仙曹。
少年游（双调）
张先（宋代）

红叶黄花秋又老，疏雨更西风。山重水远，云闲天淡，游子断肠中。

青楼薄幸何时见，细说与、这忡忡。念远离情，感时愁绪，应解与人同。
清泠台二绝句 其二
沈辽（宋代）

落日欲下清泠台，月华已破东冈来。谁道幽人得幽趣，老夫病眼不曾开。
青楼曲刘子雍胡伯清程伯羽同赋 其三
刘炳（明代）

楚腰纤细锦缠头，秋怯珠帘半捲钩。云恋阳台双作梦，月生湘浦独成愁。

鸾梭折齿花粘髓，螺粉添眉柳带羞。雁过碧天书帛断，误教人倚小红楼。
题隐者园
连文凤（宋代）

三径归来但闭门，门前车马自纷纷。
半生活计寻清事，一片闲心寄白云。
暇日池台行处乐，春风禽鸟静中闻。
客楼相对西邻住，好景天教向我分。
送王介学士知湖州
王安石（宋代）

吴兴太守美如何，柳恽诗才未足多。
遥想郡人迎下担，白苹洲渚正沧波。
天问
王义山（宋代）

鸿冥未判初，动静根已互。
阴阳无停机，一阖一辟户。
太虚本块气，无形何八柱。
四时自尔行，列星自尔布。
吾闻女娲氏，曾把五色补。
补处绝无痕，亦有未补处。
日无息不运，何处独阴雾。
有龙衔烛照，终日烧不住。
玉川子有言，日月作眼行。
应不外幽独，同此双眼睛。
彼何地而暗，乃假烛以明。
亦有无烛地，暗塞幽冥冥。
吾不解其故，苍苍徒具形。
试唤卢仝鬼，为我叩太清。
谨和老人明朝中春二首
洪咨夔（宋代）

田夫野老布长衫，郊外相逢与共谭，
一把年会将望六，九分春色又过三。
竹鸡绝叫茶生笋，梅子微酸酒熟蓝。
流转风光无间断，此身元与化功参。
古乐府 日重光
张载（魏晋）

日重光，天际翔，愿言贞明永瞻望。月重轮，淡溟渊。

愿犹月之恒，协帝仪中天。
读皇甫湜公安园池诗书其后二首
韩愈（唐代）

晋人目二子，其犹吹一吷。区区自其下，顾肯挂牙舌。

春秋书王法，不诛其人身。尔雅注虫鱼，定非磊落人。

湜也困公安，不自闲穷年。枉智思掎摭，

粪壤污秽岂有臧。诚不如两忘，但以一概量。

我有一池水，蒲苇生其间。虫鱼沸相嚼，日夜不得闲。

我初往观之，其后益不观。观之乱我意，不如不观完。

用将济诸人，舍得业孔颜。百年讵几时，君子不可闲。
出都留别林亚清夫人 其一
徐德音（清代）

前身风格是林逋，筑室仍依西子湖。班左妍词才独妙，郝钟懿范世应无。

扫除铅粉留真韵，点染溪山入画图。却忆当年同里闬，相寻翻似隔蓬壶。
转轮八花诗 枝间八字递相为韵
项安世（宋代）

渚明沙霁，雨晴霞丽。
万丈潭
杜甫（唐代）

青溪合冥莫，神物有显晦。龙依积水蟠，窟压万丈内。

跼步凌垠堮，侧身下烟霭。前临洪涛宽，却立苍石大。

山色一径尽，崖绝两壁对。削成根虚无，倒影垂澹瀩.

黑如湾澴底，清见光炯碎。孤云倒来深，飞鸟不在外。

高萝成帷幄，寒木累旌旆。远川曲通流，嵌窦潜泄濑。

造幽无人境，发兴自我辈。告归遗恨多，将老斯游最。

闭藏修鳞蛰，出入巨石碍。何事暑天过，快意风雨会。
渔家傲
庞籍（宋代）

儒将不须躬甲胄。指挥玉尘风云走。战罢挥毫飞捷奏。倾贺酒。三杯遥献南山寿。

草软沙平春日透。萧萧下马长川逗。马上醉中山色秀。光一一。旌戈矛戟山前后。
晚眺
许天锡（明代）

暝色遥随旅雁群，戍鼙声动不堪闻。可怜天畔登楼眼，不尽南飞一片云。
酬和知府李殿院见访之什往来不休因成四首
魏野（宋代）

暂拥红旌到郡新，相知情似旧交亲。
尽惊慷慨山河主，忽访支离草泽人。
苏径让惭扬绣袂，溪桥迎喜整纱巾。
留诗中贵仍挥翰，双美应难继后尘。
马诗二十三首·其二十二
李贺（唐代）

汗血到王家，随鸾撼玉珂。
少君骑海上，人见是青骡。
昼夜长短
于谦（明代）

昼夜分长短，气候互凉燠。昼长宜官府，夜短省镫烛。

镫烛民膏脂，燃之非我欲。无奈更漏长，欲眠还反复。

起坐向灯前，中心如转毂。或将既往追，或将未来续。

兵民当怀绥，边境宜储蓄。化何由而行，政何由而肃。

思之有未得，还将旧书读。职分所当为，一一在心目。

夜分方就枕，展转犹未足。奴隶不得眠，偶语向厨屋。

为此非好劳，庶以偿俸禄。自从春昼长，百事免拘束。

冠盖临高堂，咨询尽民俗。贫者为宽征，饥者为发粟。

善良加抚摩，豪强使慑服。闾里无横科，仓廪有馀谷。

简教厉兵戎，公勤披案牍。诉牒旁午来，剖断不留宿。

虽非霹雳手，遇事颇神速。退食时从容，吟诗对脩竹。

夜后即安眠，何须论荣辱。民财免耗伤，奴隶无怨讟。

此事良自知，谁能喻衷曲。
送侄孙周上人归剡余亦入吴门
释行海（宋代）

年老心孤怕别离，天涯唯有影相随。
子今皈去重来日，须及梅花未放时。
春日江上对酒柬僧惟善汤子敏萧居仁
刘崧（元代）

溪上桃源自可寻，落花流水昼沉沉。云连木栅藤萝暗，日转柂楼杨柳深。

几处雁群归塞北，谁家燕子掠波心。十年漂泊还相聚，莫惜酣歌酒满斟。
赠武夷旅人
徐积（宋代）

武夷旅人，而有气节。不肯琐琐，亦不屑屑。持此守身，归慰其亲。

既慰其亲，亦告乡人。
乐清轩十律为乡友沙士清 其三
倪岳（明代）

垂肩短发晚萧萧，惟有琴樽伴寂寥。隐君旧爱子午谷，诗客今居丁卯桥。

山中白屋真成趣，天上青云不可招。高卧日长非为懒，出门十步即尘嚣。
春日偶成
王之道（宋代）

余生今赴迩英朝，似说夔龙许续貂。
枯卉遂承新雨露，苍鹰应续旧云霄。
废兴须信关时命，劳逸谁能问贯条。
十载山林劳梦寐，五更天仗听箫韶。
颂古三十一首 其二十九
释玿（宋代）

人人尽有生缘，且非夷狄中原。镇府出大萝卜，赵州亲见南泉。
李使君示开化诸诗
周紫芝（宋代）

使君一出承明庐，当年两佩龟峰鱼。龟峰小儿骑竹马，笑挽朱峰归故闾。

门外春风吹画戟，小阁香浓绮疏碧。苏州五字老更奇，东阳八咏人谁敌。

山堂闻说公自开，烟雨遥供翠鬟色。更向招提山窟中，竹杖穿云饱经历。

夜上孤峰看明月，晓趁钟鱼着僧屐。诗成知复几牛腰，倒廪倾囷公不惜。

他人举似与何人，知我耽诗老成僻。平日看囊止一钱，惊见纵横着圭璧。

当遣儿童勿浪传，按剑从来少人识。
伊昔四首
于石（宋代）

伊昔西湖外，清阴九里松。
天低深雨露，风怒走蛟龙。
林霭通樵径，山云隔寺钟。
何时一行乐，重到北高峰。
寄题池亭兼赠吕道正二首 其一
罗适（宋代）

太一仙人天上来，口传丹诀养真胎。赤城道士谁堪论，白发先生或姓回。
寒食日早出城东
罗隐（唐代）

青门欲曙天，车马已喧阗。禁柳疏风雨，墙花拆露鲜。

向谁夸丽景，只是叹流年。不得高飞便，回头望纸鸢。
秋日閒居十首 其五
张侃（宋代）

西关近邑郛，閒地素来广。规度三五弓，栽花屹相向。

第一觅竹本，宗生要易暀。晚色翠四围，依约见秋嶂。

老鸡先司晨，除栅试一放。峨冠污枯草，鲜明莫能状。

厨人出新巧，收勋到盆盎。持送文园翁，小字书佳况。
满庭芳
沈瀛（宋代）

柳外山光，林间塔影，一溪横泻清流。四围洲渚，绿叶泼如油。荷盖亭亭照水，红蓼岸、芦荻萧飕。乘闲兴，溪云亭畔，终日看莲游。

修篁栽欲遍，青松相映，两径成丘。种桃杏，随时亦弄春柔。此是先生活计，高卧处、无喜无忧。门前事，人来问我，回首但摇头。
梅花
董嗣杲（宋代）

水光月色最相宜，独结空林岁晚期。
万国春回先有信，孤山人往绝无诗。
吟风海鹤眠清影，敲雪村童认老枝。
举世只知调鼎贵，玄机谁向静中规。
丹丘春夜感怀
释宝昙（宋代）

雨歇花梢月正明，一川浑是杜鹃声。
此身漂泊知何处，蝶与庄周梦不成。
视事诸罗
季麒光（清代）

西风轻拂使臣车，谕蜀相如旧有书。细译番音诚异域，喜看野俗尚皇初。

自来穷海无飞雁，从此荒村有市鱼。漫向空天长倚望，黄云晚日接扶馀。
一剪梅（乙卯中秋）
李曾伯（宋代）

人生能有几中秋。人自多愁。月又何愁。老娥今夜为谁羞。云意悠悠。雨意悠悠。

自怜踪迹等萍浮。去岁荆州。今岁渝州。可人谁与共斯楼。归去休休。睡去休休。
石塘
周弼（宋代）

水陆尽经过，地暄晴更和。
鸟声临水近，人影向桥多。
细雪倾残橘，轻冰脆立荷。
少为盐米计，听彻竹枝歌。
玉叔观察招陪龚大宗伯西樵阮亭诸先生集寓园泛舟观剧达曙作歌
汪懋麟（清代）

白日当天春昼遥，落花如雪纷飘飘。蜜峰蝴蝶各上下，鸣鸠乳燕何矜骄！

方塘流水绿于染，细草如发沿溪桥。宋侯好奇复好客，一舟新驾双兰桡。

中流荡漾发丝竹，琉璃破碎波光摇。北方老不识舟楫，观者夹岸争欢嚣。

自客京师少水戏，身轻忽喜乘春潮。夕阳回柁上陂岸，画堂官烛青烟烧。

金壶美酝堆碧色，玉盘春鲚生红ヰ。梨园法部奏新曲，龟年贺老同招邀。

酒阑感激党人事，永康阉寺真鸱枭。元礼孟博意气尽，楷模之誉空名标。

衰世诛杀总善类，法吏那得逢皋陶。宋侯当日苦蜂螫，悲秋谑浪皆无聊。

今复秉节按蛮郡，束马秦栈车连镳。欢乐几时怅离别，磊块直用千杯浇。

羽声惨惨曲且止，秦宫急换翻《六幺》。细拨阮咸唱明月，罗衣醉卧氍毹娇。

谁能无情听忘倦，城头银箭催终宵。
穿井得一人
吕不韦（先秦）

宋之丁氏，家无井而出溉汲，常一人居外。及其家穿井，告人曰：“吾穿井得一人。”有闻而传之者：“丁氏穿井得一人。”国人道之，闻之于宋君。宋君令人问之于丁氏，丁氏对曰：“得一人之使，非得一人于井中也。”求闻之若此，不若无闻也。
仆射山人山中四时词 其二
汪珍（元代）

草泥聒聒吠蝼蝈，枣花落尽桐阴密。舍南舍北棹缲车，山后山前闻打麦。

新篁解箨来薰风，脱巾露坐双鬓鬔。清泉白石足佳处，人世炎炎如甑中。
宁宗郊祀二十九首 尚书奉俎。
郊庙朝会歌辞（宋代）

列俎孔陈，嘉笾维实。鼎煁阳燧，玉流星液。我牲既硕，我荐既苾。

神监下昭，安坐翔吉。
独行过柳桥而归
陆游（宋代）

寒云覆江干，惨惨雪欲作。
草枯狐兔见，鹰隼方纵搏。
老翁卧蓬狐，疾痛在腰脚。
忽觉意稍佳，快若解束缚。
呼童扶下堂，西出度略彴。
浮波见凫雁，决起惊乌鹊。
篱根犬迎吠，碓下鸡俛啄。
霜余桑叶积，春近柳枝弱。
徐行过傍舍，醉笑盛酬酢。
岁暮农事休，羡尔群饮乐。
潼川路施运判生日
魏了翁（宋代）

朔歇饕寒凝不禁，地雷应合战群阴。
悠悠未快功名手，渺渺谁觇造物心。
三寿作朋刚已复，二阳初动卦为临。
经纶及此身强健，插颔青丝雪未侵。
四皓
释文珦（宋代）

皓首四老人，独见何明彻。
耻为暴秦污，商山永归洁。
暂出正前星，遄回卧松雪。
终令汉天子，不敢乱适孽。
舒卷尽天机，非徒上名节。
送王参政还河南
王鏊（明代）

山东富才贤，诸王名久擅。诗礼相君家，冰玉天官倩。

宅相今有徵，佩刀谁所荐。八凤羽毛奇，双珠光彩眩。

美济虞廷元，数比周家孪。联中甲科名，两入词垣选。

秘学付青箱，习书空白练。阴功积已多，远近称殆遍。

高明用柔克，吏事以文缘。花县春阳仁，白简风霜面。

治棼力有馀，催科政甘殿。至今吴兴郡，苕霅为君变。

转漕再临燕，分省南还汴。依依北扉语，草草东城饯。

去矣那能忘，斯文有深眷。
万州湖滩寄王夔州
查籥（宋代）

满目暮山平远，一池云锦清酣。忽有钟声林际，直疑梦到江南。
临江使君陈华叟哀诗二首
刘克庄（宋代）

去岁相过寂寞滨，心如符券迹参辰。
骨香万死何曾腐，膝屈千参不复神。
哀仲行诗谁续古，补中丞传岂无人。
短歌虽愧招魂作，或可留传达史臣。
金刚随机无尽颂 其四 一相无相分第九
释印肃（宋代）

三昧共优游，何处不风流。见色心无二，无二也休留。
容膝轩
洪刍（宋代）

乌隼经行处，蜗牛窈窕深。会稽虽奉计，彭泽自无心。

禅寄跏趺坐，风披徙倚襟。莫言容膝地，不废掉头吟。
池上构小山咏怀
羊士谔（唐代）

玉立出岩石，风清曲□□。偶成聊近意，静对想凝神。

牛渚中流月，兰亭上道春。古来心可见，寂寞为斯人。
天津晓望因寄呈分司一二省郎
窦牟（唐代）

万乘西都去，千门正位虚。凿龙横碧落，提象出华胥。

望幸宫嫔老，迎春海燕初。保厘才半仗，容卫尽空庐。

要自词难拟，繇来画不如。散郎无所属，聊事穆清居。
自苏州访医回酬卢士关判官见赠
皎然（唐代）

寻医初疾理，忽忆故山云。远访桑公子，还依柳使君。

周旋承惠爱，佩服比兰薰。从事因高唱，秋风起处闻。
偈颂十七首
释师范（宋代）

二千年前，尺不如寸。
二千年后，寸不如尺。
清凉到这裹，眼不见为净。
只将三文钱，娶个黑老婆。
长裙短袖，拖泥带水，
隈隈{毡占换崔}{毡占换崔}。且恁麽过，
更谁管你。结制解制，
长期短期。杀生护生，
得念失念。阿呵呵，
少林穿林客，元是老臊胡。
遂平馆舍和褚筠心前辈韵 其二
陈嗣龙（清代）

旅迹原泥爪，翛然客思增。林深迟夜漏，风细飐秋镫。

小憩何嫌久，回阑取次凭。皇华期报国，作赋敢言能。
四景为主事司叔端赋 其一 黉舍穷经
史谨（明代）

身寄黉宫岁月深，六经奥旨足搜寻。曾闻太乙燃藜夜，因识先生苦用心。

耳目渐知霄汉近，头颅未受雪霜侵。明年拟谒金銮去，仙桂飘香满上林。
游城北李氏园池
孔武仲（宋代）

池塘春色归，波水已极目。
凫雁稍下来，垂杨舞新绿。
登临不惮远，枉径入重复。
已见数种花，参差隔修竹。
非特野兴长，彩翠动华屋。
沁园天下名，鲁馆当年筑。
百年犹盛丽，风景冠辇毂。
当时手种植，仰视皆乔木。
主人况仁贤。客至初不速。
跻攀脚力尽，更酌以醽渌。
左右列图书，南北置淆蔌。
夕阳整归骖，尚谓夜可卜。
明日忆胜游，长歌寄金谷。
哀故九江太守李公黼
周巽（元代）

正月江涛恶，浔阳妖雾昏。李侯守兹土，慷慨颜平原。

身亲蹈白刃，大战城西门。结缨归府第，衣带战血痕。

死且瞋吾目，骂贼不绝言。公真天下士，天子哀临轩。

视彼佩符者，区区何足论。年年春草绿，来此吊忠魂。
雪中独坐退翁索诗
赵鼎（宋代）

东风解放狂花飞，何乃尚容寒作威。了无宾客共携酒，更有人家来索诗。

天高云漏不遮月，皎洁上下同澄辉。亭前有树高百尺，为借惊乌安一枝。
听琴图为周易题
刘永之（明代）

韦带筠冠白氎衣，龙唇鹤足轸文犀。试看十指风泉绕，曲里时闻乌夜啼。
初秋游西园庵四首 其一
曾受益（明代）

梵宇瞻新构，西郊近倚城。烟光连白水，云气接朱明。

买地金斯布，飞来锡有情。相欢经始日，喜气满群生。
致爽梅移自崔中书后圃秋种冬花
释居简（宋代）

根从鼎实振华风，春自岧峣直禁中。与紫薇花分殿最，带黄昏月尚朦胧。

玉堂踏雪司空惯，金谷从他白首同。遥想树梅如树德，小酬冰质洞玲珑。
寒食
马定国（金朝）

燕泥半落乌衣巷，柳色全添绿绮窗。且伴丁香过寒食，弄晴蝴蝶一双双。
和铁厓小临海
张简（宋代）

仙花云万叠，浩劫与春开。
却笑珊瑚树，焦枯作死灰。
送倪相如先生之任营丘
高尔俨（清代）

难将好雨挽干旌，一片浓云似别情。叆叇几层遮望眼，廉纤祇自送春声。

渊明禄薄原如寄，司马才优岂市名。百里可能烦卧治，琅琊从此播余清。
偈颂一百二十三首
释普度（宋代）

南北东西几路头，来来同载一扁舟。
月明夜静沧浪里，一掣锦鳞随直钩。
秋日自遣
李孚青（清代）

金风萧瑟满怀春，篱豆花开逐番新。旧业已荒犹嗜酒，秋阳虽热不侵人。

郑家婢妾如师弟，梁氏夫妻似主宾。我是海边息机者，任他门外急蹄轮。
关河令
周邦彦（宋代）

秋阴时晴向暝。变一庭凄冷。伫听寒声，云深无雁影。

更深人去寂静。但照壁、孤灯相映。酒已都醒，如何消夜永。
雨后观音门渡江
王士祯（清代）

饱挂轻帆趁暮晴，寒江依约落潮平。
吴山带雨参差没，楚火沿流次第生。
名士尚传麾扇渡，踏歌终怨石头城。
南朝无限伤心史，惆怅秦淮玉笛声。
小诗六绝寄黟县汪令君 其二 谢青目寄庄
程敏政（明代）

售文宁足买山钱，多幸邻封受许田。何日解簪归栗里，相随遗老颂丰年。
过襄阳怀庞公孟子
邓云霄（明代）

襄阳耆旧落荒邱，孟子庞公未易求。已羡诗篇凌鲍谢，更闻踪迹似巢由。

高名不逐春云散，往事空随汉水流。借问豪华冠盖里，何如双隐鹿门幽。
上喻史君重建霞起堂六首
陈梦建（宋代）

玉泉天上古仙伯，曾吏五云书阁来。
寄语家人须修我，有时骑鹤过丹台。
大雪投宿圜通以野雪盖精庐为韵赋五诗并书涂中所见 其二
李彭（宋代）

昔我游山阴，杂花纷似雪。重来雪作团，远树皓已结。
金刚说法图引
释函是（明代）

著衣持钵柳风长，洗足跏趺华雨香。希有世尊唯自喻，如来护雨为人忙。

千年古镜当空鉴，一室传灯五岭光。黄梅夜半袈裟话，华梵同音到海幢。
两蜀故人寄余阆中左绵题名石刻来皆二十馀年矣怅然有感
陆游（宋代）

忆过西州乐饮时，百车载酒万花围。只言身外皆馀事，岂信人间有骇机。

雪鬓巳成新梦境，缁尘空化旧征衣。早知一笑难如此，剩判年光醉不归。
怀友李道行
赵希𢒞（宋代）

鸥聚情方洽，如何又别离。盍簪无甚乐，判袂觉凄其。

有约常逾岁，相逢未有期。登临閒散处，怅望日轮西。
韦氏馆与周隐客、杜归和泛舟
元稹（唐代）

天色低澹澹，池光漫油油。轻舟闲缴绕，不远池上楼。

时物欣外奖，真元随内修。神恬津藏满，气委支节柔。

众处岂自异，旷怀谁我俦。风车笼野马，八荒安足游。

开颜陆浑杜，握手灵都周。持君宝珠赠，顶戴头上头。
林子濩别后见怀寄诗，次韵酬之，用相勉励「共保岁寒」 其二
卢若腾（明代）

依然碧水与青山，城郭人民改昔颜；畏尔后生如鹤立，惭余疏拙伴鸥閒。

文章字字关伦理，寤寐时时可往还；识得安身立命处，何妨辛苦寄人间。
次韵马少伊、郁舜举寄示同游石湖诗卷七首
范成大（宋代）

镜面波光倒碧峰，半湖云锦万芙蓉。
去年荡桨香风里，行傍石桥花正浓。
梧州江上夜行
白玉蟾（宋代）

云去云来几点星，城头画鼓转三更。
草深萤聚浑成怜，月暗鹤飞惟有声。
何处夜航鸣橹过，沧江如镜烟半破。
忽然长啸惊沙鸥，飞入前山不留个。
城南蒋庄四首
李长民（宋代）

郊居人事绝，倦暑每晨兴。
莲□池中佛，笋供林下僧。
吟馀厌蝉噪，望远喜禾登。
朝市忘怀久，何劳羡赐冰。
过天津桥
蔡襄（宋代）

日暖溪平冰渐销，水声才下内前桥。
山川满眼閒宫殿，草树迷人旧市朝。
每向寻春偏有意，却成怀古更无聊。
洛阳平昔多豪俊，惆怅埋魂不可招。
百字令 题黄豪伯印度辨方图
冯煦（清代）

云横西极，自经驮白马，杳无游屐。沙度绳行三万里，厉我摩秋健翮。

祇树千盘，恒河一线，放眼乾坤窄。使星宵朗，侏㒧罗拜前席。

闻道卫藏传烽，纷争蛮触，谁展筹边策。玉斧分畺知许事，一笑风前岸帻。

倚剑空同，乘查博望，回首成陈迹。须弥芥子，新图争忍重译。
陪郢州张员外宴白雪楼
许棠（唐代）

高情日日闲，多宴雪楼间。洒槛江干雨，当筵天际山。

带帆分浪色，驻乐话朝班。岂料羁浮者，樽前得解颜。
和文侍中锦鸡
冯山（宋代）

微生非自异，翠樾愿深藏。谷口逢罗网，人间重采章。

全身珠缀络，一项锦成囊。易警乌啼早，难驯雉性刚。

仅能逃鼎味，何幸识台光。黄阁恩优厚，青山思渺茫。

鹦言来陇坻，孔翠别炎方。既获安栖地，宁须忆故乡。
过三衢寻乡僧适遇爱山徐叔高同访郑监丞其家
戴复古（宋代）

暂作三衢客，寻僧出郭迟。
适逢徐孺子，同访郑当时。
诗集百家富，梅花几树奇。
匆匆又行役，不见烂柯棋。
武溪亭劝顾归圣朝奉酒
郭祥正（宋代）

邂逅穷荒遇俊才，故将怀抱向君开。功名未得金横带，老大空惊雪满腮。

岭北嘉蔬无此笋，江南相识尚逢梅。夜阑莫作思乡梦，且听清歌更一杯。
感秋 其七
林鸿（明代）

秋气悲万物，揽衣坐中庭。仰视明月光，俯闻候虫鸣。

人生会有涯，欢乐当及时。荣期但长叹，墨子徒自悲。

驱马被纨绮，雕盘割鲜肥。酒酣论意气，中心贵相知。

终当委运去，得饮无复疑。
太一宫祭回马上偶作寄韩德纯道士
王禹偁（宋代）

去年暨今夏，承诏祠天神。
昔当摇落时，宫叶红纷纷。
此来芳春暮，宫草青蓁蓁。
三日奉斋洁，百骸祛垢氛。
御署致恭虔，天香何絪縕。
监祀黄门郎，摄官紫微臣。
松枝拂剑佩，树影光搢紳。
灯烛晃白昼，香花蔼清芬。
金殿礼神仙，瑶坛醮星辰。
至诚不为己，玄鉴当福仁。
质明祀事毕，复命趋紫宸。
扬鞭入村落，缓辔聊逡巡。
麦田少时雨，蚕月无闲人。
自惭怀禄仕，蠹此力穑民。
又抛三洞趣，来入九衢尘。
不如韩道士，长此养天真。
伴老
娄坚（明代）

岂谓平生意，才消一领衫。
道心长自照，世味总无馋。
省己中何竞，逢人口欲缄。
唯应方丈室，伴老独经函。
偈颂一百零九首
释可湘（宋代）

腊月五，无别语。
握起须弥槌，打动虚空鼓。
五日风，十日雨，
圣人作而万物睹。
句
薛师石（宋代）

泉涌龙频跃，山灵鸟不来。
题招题院静照堂
牟景先（宋代）

金色成千界，毫光独万缘。堂名斯拟象，法眼示通圆。

座踞轩楹内，明观善恶前。吾当除滞见，清信奉周旋。
荷叶杯
杨继端（清代）

十月塞边寒雪。初别。泪痕新。满怀离思对谁说。肠绝。是何因。
寄葛天民
翁卷（宋代）

常日已清癯，那兼疾未除。
传来五字好，吟了半年余。
铁柱仙人观，梅花处士庐。
江湖正相隔，岁晚更愁予。
木兰花慢（再赋）
蒋捷（宋代）

渺琉璃万顷，冷光射、夕阳洲。见败柳漂枝，残芦泛叶，欲去仍留。罗帱。少年梦里，正窥帘、月浸素肌柔。谁念衰翁自老，断髭冻得成虬。

凝眸。一望绝飞鸥。宇宙正清幽。漫细敲紫砚，轻呵翠管，吟思难抽。飕飕。晚风又起，但时听、碎玉落檐头。多少梅花片脑，醉来误整香篝。
奉和湘东王教班婕妤诗
孔翁归（南北朝）

长门与长信，日暮九重空。雷声听隐隐，车响绝珑珑。

恩光随妙舞，团扇逐秋风。铅华谁不慕，人意自难终。
郊居
释元觉（明代）

生年当五十，行乐敢蹉跎。白发数茎落，青山几度过。

寒云沉药圃，晴日出江波。偶听邻翁语，秋田欲剪禾。
过岭三首
苏轼（宋代）

七年来往我何堪，又试曹溪一勺甘。
梦里似曾迁海外，醉中不觉到江南。
波生濯足鸣空涧，雾绕征衣滴翠岚。
谁遣山鸡忽惊起，半岩花雨落毵毵。
投章献策谩多谈，能雪冤忠死亦甘。
一片丹心天日下，数行清泪岭云南。
光荣归佩呈佳瑞，瘴疠幽居弄晚岚。
従此西风庾梅谢，却迎谁与马毵毵。
山林瘴雾老难堪，归去中原茶亦甘。
有命谁怜终反北，无心却笑亦巢南。
蛮音惯习疑伧语，脾病萦缠带岭岚。
赖有祖师清净水，尘埃一洗落毵毵。
浙江潮图
释智愚（宋代）

怒势自惊殊莫拟，静心人见骨毛寒。
平生一对风波眼，今日晴窗不忍看。
赠李仲祥道士
文同（宋代）

不见先生已数年，相思惟是诵嘉篇。
因来守郡空山里，又喜通名画戟前。
抵掌剧谈犹矍铄，堆胸豪气尚蜿延。
近闻买得鹅池住，且向人间作地仙。
晚起闲行
白居易（唐代）

皤然一老子，拥裘仍隐几。坐稳夜忘眠，卧安朝不起。

起来无可作，闭目时叩齿。静对铜炉香，暖漱银瓶水。

午斋何俭洁，饼与蔬而已。西寺讲楞伽，闲行一随喜。
丰干赞
释绍昙（宋代）

加纱挂头何规矩，眼要看经不识字。
差般差样制风颠，硬作斑识骑作虎。
道是弥陀，有何本据。
闾丘太守，似苏州子。
毛竹山四首 其二
萧立之（宋代）

山围水匝径百里，树老苔封知几春。谁遣五丁开栈径，当时疑有避秦人。
送王仲彝制机宰浏阳 其二
戴复古（宋代）

浏阳谁谓小，桑柘万家春。远宦逢知己，推心在惠民。

速宜还县债，闻早缀朝绅。说与诸公道，方岩后有人。
清明日湖上晚步
敖陶孙（宋代）

一百五日苦多雨，二十四花能几风。
壮心欲与儿女竞，春事翻成寇盗空。
公私蛙合笙歌里，客主山张图画中。
作意后游仍独醉，西湖莫忘还来翁。
春愁曲
陈琏（明代）

罗帏绣幕东风冷，金鸭香消春昼永。睡起含情娇翠颦，宝簪坠鬓愁慵整。

沙苑芳郊草似茵，马蹄何处逐流尘。恨紫怨红情脉脉，落花飞絮正纷纷。
送僧苹洲游醉李
朱继芳（宋代）

师今游醉李，自刺钓舡篙。
地说三吴胜，人夸二陆豪。
草黄工女绩，波白课丁熬。
近海寒应早，霜毛怯剃刀。
临河道中
黄庭坚（宋代）

村南村北禾黍黄，穿林入坞岐路长。
据鞍梦归在亲侧，弟妹妇路笑两厢。
甥侄跳梁暮堂下，惟我小路始扶床。
屋头扑枣烂盈（左豆右斗），嬉戏欢争挽衣裳。
觉来去家三百里，一园兔丝花气香。
可怜此物无根本，依草著木浪自芳。
风烟雨露非无力，年年结子飘路傍。
不如归种秋柏实，他日随我到冰霜。
送李泌
顾况（唐代）

昔别吴堤雨，春帆去较迟。江波千里绿，□□□□□。
小雨 其三
刘攽（宋代）

宿云留暝色，细雨逼残春。芳树看红湿，垂杨亦翠颦。

高风吹燕翼，定水涨鱼鳞。渐恐年华改，桃源忆晋人。
筝
李峤（唐代）

蒙恬芳轨设，游楚妙弹开。新曲帐中发，清音指下来。

钿装模六律，柱列配三才。莫听西秦奏，筝筝有剩哀。
席上分韵寄陈传道
贺铸（宋代）

忍穿布袜与青鞋，困走京尘十二街。
拟仗飞云寄招隐，东风吹送落君怀。
瑞鹤仙
陈允平（宋代）

故庐元负郭。爱树色参差，湖光渺漠。楼危万山落。俯阑干十二，享单檐飞角。花娇柳弱。映轻黄、浅黛依约。与沙鸥、共结新盟，伴我醉眠醒酌。

萧散云根石上，沦茗松泉，注书芸阁。莺窥燕幕。檐外竹、圃中药。念耕烟钓雪，已成活计，一任风波自恶。但无心、万事由天，梦中更乐。
九日送僧归龙山
朱松（宋代）

九日相携积翠中，胜游兼有道林同。枯颅一任君披拂，寄语龙山落帽风。
蓬窗晓眺
曹义（明代）

蓬窗睡起春日晓，远山数点晴更好。白云飞处树依稀，紫翠空濛如可扫。
挽尤延之尚书
陈傅良（宋代）

壮岁从游两鬓霜，重来函太各堪伤。
那知卒业今无及，极悔论心昨未尝。
相约归期须次第，独存病骨更凄凉。
他年赖有门生记，托在碑阴永不忘。
拜靖节墓
罗洪先（明代）

久憎折腰事，再拜向高坟。
东晋非前日，南山还暮云。
将持斗酒酹，更以挽歌闻。
不饮缘何事，低回心已醺。
自陕州渡黄河歌
李廌（宋代）

流浪沧浪二十年，三江五湖一钓船。
江神海若谙忠信，此身常在蛟龙渊。
欲渡黄河滨，小儿语相玩。
鲸鲵嗜人正饕餮，忠信难凭彼方悍。
我尝夜泛子胥湾，钱塘大浪如银山。
崇明海门水如墨，况此相望一苇问。
为吾鼓浆为君歌，气凌河伯惊鼋鼍。
醉披紫绮傲风波，济川迟暮奈天何。
丑奴儿·此生自断天休问
辛弃疾（宋代）

此生自断天休问，独倚危楼。独倚危楼，不信人间别有愁。
君来正是眠时节，君且归休。君且归休，说与西风一任秋。
送太常边博士守永嘉郡
宋祁（宋代）

稷野英僚抱蕝新，东瓯假守左朱轮。
吴刀列卫州仪盛，越铺催耕海葑春。
萍渚日华摇使旆，蜃天楼影暗潮津。
射堂西出宾簪乐，飞尽歌梁几夕尘。
天台野兴
释文珦（宋代）

短策堪扶老，飘飘野兴浓。
山行不知远，真侣或相逢。
积溜空幽石，长萝上古松。
今宵随处宿，难定在何峰。
太尉武泰节度寿昌侯挽词 其一
韩淲（宋代）

汉数当时盛，唐知馀庆家。至今犹相衮，从昔建高牙。

阴邓何劳拟，崔卢亦漫誇。南来方再世，阀阅本京华。
游龙翔寺
元宣（明代）

飞桥北上转光风，窈窕慈云接故宫。
麟趾不来行殿废，龙光还在御床空。
岩廊万象丹青合，楼阁诸天锦绣同。
几度残钟敲落日，老僧犹泣鼎湖弓。
寄赠须孟修同学二首 其二
王季珠（清代）

治身琐屑必经营，不喜空谈纸上兵。古衣冠须归束好，奇书画要拆开评。

寒门特起驹无匹，盛世调元凤不鸣。式化乡闾吾分内，漫云声价必科名。
题一上人经阁
贯休（唐代）

鸟外何须去，衣如藓亦从。但能无一事，即是住孤峰。

雨歇云埋阁，月明霜洒松。师心多似我，所以访师重。
病中感赋
林占梅（清代）

愁病相兼剧可怜，奄奄命似一丝延。求医难遇肱三折，虑事何曾眼一眠。

蜡视盘飧浓亦淡，海添更漏夜如年。更闻蛮触争蜗角，搔首咨嗟只问天。
仙都即景
曹唐（唐代）

蟠桃花老华阳东，轩后登真谢六宫。旌节暗迎归碧落，

笙歌遥听隔崆峒。衣冠留葬桥山月，剑履将随浪海风。

看却龙髯攀不得，红霞零落鼎湖空。
平昔于王褒赠周处士八绝中喜诵其龙尾禅室一
晁说之（宋代）

朱晚鸟归宿，倦飞憎世樊。
纶巾久接狎，诉语不嫌喧。
送十五郎适临安
陆游（宋代）

求禄亦常事，出门宁自由？苦留虽惜别，细话却生愁。
雨急投村市，钟残过寺楼。
只应今夕梦，先汝到江头。
秋夜
王恽（元代）

卧榻铺筠簟，风檐递晚凉。云枯涵旱气，星烂射寒芒。

钟鼓寒更永，乾坤夜色苍。时危关百虑，低首拊空床。
木兰花令（次前韵再呈功甫）
黄庭坚（宋代）

青壶乃似壶中谪。万象光辉森宴席。红尘闹处便休休，不是个中无皂白。

歌烦舞倦朱成碧。春草池塘凌谢客。共君商略老生涯，归重玉田秧白石。
立春前一日漫兴 其二
李森先（清代）

鸿雁江干集，鲸鲵海上稀。波光明宿雾，花气霭朝晖。

济世心徒热，藏身愿已违。何时寻旧侣，携杖向岩扉。
山竹枝（自化感寺携来，至清源，投之辋川耳）
元稹（唐代）

深院虎溪竹，远公身自栽。多惭折君节，扶我出山来。

贵宅安危步，难将混俗材。还投辋川水，从作老龙回。
谢周和州叔子
释居简（宋代）

阴阴浓绿成新幄，荼蘼试妆催芍药。缓鞚青丝果下骝，时与华芍相领略。

芍乎不违主人意，吹开宿酲换新醉。玉山自起不须扶，隐若长城一万里。

和州归来贾如玉，高著十连酬不足。倚阑目送断鸿飞，闲按新声翻旧曲。

畴曩方岩丈人厚，话到君侯布衣旧。不知灞上故将军，何如细柳真将军。
偈颂一百零二首 其九十九
释慧远（宋代）

浓云泼墨无回互，疾燄过风不可窥。赖有金华慈悯力，火坑化作白莲池。
送子倅当涂
李曾伯（宋代）

久历家庭役，今欣羽翼成。
此行为别驾，平步可颛城。
常整韦弦佩，要持冰檗声。
山林佚吾老，有子足光荣。
舟中晚作二绝
赵蕃（宋代）

严婺江山天下奇，经行凡作几篇诗。
何当便毕尚平趣，占断清波垂钓丝。
宫词 其九十九
赵佶（宋代）

一夜浓云布九霄，忽成春色润寒苗。玉墀墀下鸳鸿到，欲晓传宣教放朝。
不寐
陆游（宋代）

一竿江渚寄沉冥，衰疾侵凌失鬓青。
困睫日中常欲闭，夜阑枕上却惺惺。
八哀诗 其八 秘书南海黎公民表
胡应麟（明代）

嶪嶪罗浮颠，上有瑶石台。秘书起岭表，恍若登峨嵬。

古心亦古起，多艺仍多材。悠然葛天氏，醇朴逾婴孩。

青衫困一第，十上仍徘徊。龙门实有策，狗监嗟无媒。

匏瓜讵足系，一命沾蓬莱。拙宦三十年，羽毛日摧颓。

风骚炳一念，壮志浩不回。高歌掩陆谢，丽赋酬邹枚。

梁欧日倡和，王李时沿洄。馀工入翰墨，落纸皆琼瑰。

龙章剪薤叶，鸟迹行莓苔。八分走夷貊，四体摅云雷。

邕斯有绝诣，锴铉无兼裁。缅思穆皇世，京华盛游陪。

杯盂洞肝腹，土木馀形骸。横当贺老盼，谓我青莲才。

三留瀫水棹，十寄罗浮梅。老成倏凋谢，涕泗横蒿莱。
文之暇日作诗戏用其韵
张扩（宋代）

古事费寻检，近诗关谤伤。掉头无好语，结舌自良方。

风露挟秋意，帘帏生晚凉。传闻市南米，渐可补饥疮。
句
游九言（宋代）

春风未肯催桃李，留得疏篱浅淡香。
玉兰 其四
弘历（清代）

紫似卿云白似琳，芳华揽结渺愁心。即看春色堂堂迅，绿麦塍间渴望霖。
钟馗元色出游图
吴宽（明代）

终南老馗状酕醄，虎靴乌弁鸭色袍。
青天白日不肯出，上元之色始出为游遨。
鬼门关头月轮高，乌犍背稳如駼駣。
鬼妇涂两颊，鬼子垂一髦，徒御杂沓声嗷嘈。
导以灵姑旗，翼以大食刀。
荼垒左执鞭，质矫右属櫜。
方明前持漆灯，张若后拥牦旄。
离未罔两不可一二数，肩担背负手且操。
奇形狞色使人怕，一似貙驳枭獍兼猿猱。
战伤人血化磷火，各出照地点点如焚膏。
阴风飒飒吹荒皋，百怪屏气不敢号。
汝辈远遁莫我遭，我欲饮汝血，甘如饮醇醪，我欲啖汝肉
，美如啖羊羔，肯容汝辈在世长贪饕。
吁嗟乎老馗，真为百鬼中一豪。
所以唐皇想其像，诏令道子写以五色毫。
吾尝疑其事，展图不觉再把短发临风搔。
忆当天宝年，左右皆鬼曹。
林甫朝中逞狐媚，禄山殿上作虎嗥。
当时设有老馗者，安得纵彼二鬼逃。
便须缚以苍水使者所扪之赤绦，献于天阍，尸诸兽牢，寝
其皮，拔其毛。
效尔一日驱驰劳，坐令温泉生污泥，骊山长蓬蒿？上除唐
家百年害，下受唐史千年褒。
却来上元色，任尔烧灯并伐鼛。
题杨凝式书
安鸿渐（唐代）

端州石砚宣城管，王屋松烟紫兔毫。
更得孤卿老书札，人间无此五般高。
晚春
张耒（宋代）

积雨桃李暗，西园已晚春。
平池花照影，深树鸟窥人。
飞近燕知主，青分柳过邻。
浮生似群动，聊复共欣欣。
昆山吕正之三男子连中神童科盖奇事也次严别
叶衡（宋代）

三秀标姿颖不凡，姓名联列紫微间。
已知凤穴梧栖稳，谁谓鹏微云路艰。
孔释当年亲抱送，由庄逸驾定追攀。
发挥更有文章伯，高压淮南大小山。
念奴娇 其二 自广中出，过庐陵，赠歌姬段云卿
韩玉（宋代）

有美如花客，容饰尚中州。玉京杳渺天际，与别几经秋。

家在金河堤畔，身寄白蘋洲末，南北两悠悠。休苦话萍梗，清泪已难收。

玉壶酒，倾潋滟，听君讴。伫云却月，新弄一曲洗人忧。

同是天涯沦落，何必平生相识，相见且迟留。明日征帆发，风月为君愁。
香山寺
韩综（宋代）

信马盘桓上碧穹，云埋松翠梵王宫。老僧细说禅机话，深会菩提色即空。
春词
张良臣（宋代）

后主搴香复倚春，潘嫱梳洗最轻盈。
南朝破后无词客，燕子桃花古石城。
大江东去·初功混沌
刘志渊（金朝）

初功混沌，在机缄斡变，坎中一气。潜发氤氲初出地，升变阵云呈瑞。电掣雷轰，阴阳交会，致作廉纤雨。帝川飞过，化成玉鼎神水。溶溶九变生金，炼归离内，点化成阳体。神变离形摅妙用，独擅幕天席地。兀兀腾腾，随方应现，坦坦无拘系。含融一体，顿然超出生死。
送潜老赴东禅 其一
王十朋（宋代）

驻锡清源十五年，月明台静忽飘然。禅心莫为东禅起，南北东西总是禅。
同道士钱泠然寻涧水源
陈师道（宋代）

晓领黄冠子，步寻东涧源。
拖筇探清浅，垂手弄潺湲。
岸阁残花片，槎留旧涨痕。
凤潜丹穴邃，龙卧古潭浑。
修竹青垂荫，长萝翠可扪。
忽惊穿药圃，不觉到云根。
嶝外看飞鸟，崖边见饮猿。
援琴写山水，布席坐兰荪。
白石支棋局，青沙藉酒尊。
醉歌归路稳，洞口月黄昏。
周昉画美人歌
苏辙（宋代）

深宫美人百不知，饮酒食肉事游嬉。
弹丝吹竹舞罗衣，曲终对镜理鬓眉。
岌然高髻玉钗垂，双鬟窈窕萼叶微。
宛转踯躅従婴儿，倚楹俯槛皆有姿。
拥扇执拂知従谁，瘦者飞燕肥玉妃。
俯仰向背乐且悲，九重深远安得窥。
周生执笔心坐驰，流传人间眩心脾。
飞琼小玉云雾帏，长风吹开忽见之。
梦魂清夜那复追，老人衰朽百事非。
展卷一笑亦胡为，持付少年良所宜。
丹徒留侯庙一首
黄省曾（明代）

留侯有遗庙，幽枕碧江浔。偶此白云谒，犹钦黄石心。

椒浆秋一奠，松子我将寻。明月下孤棹，苍苍杨柳阴。
题养正图六十首 其十 善言格天
弘历（清代）

移相及民岁，孤立将焉托。载拜贺善言，天高听早诺。

三舍廿一岁，或亦失穿凿。
怀月来求听琴诗因作六韵
苏舜钦（宋代）

正声今遁矣，古道此焉存。商缓知臣僭，风薰见帝尊。

雄豪尚馀勇，淡泊忽忘言。繁极殊无閒，来长若有源。

已能通变化，直可探胚浑。此理师应得，西风独掩门。
思家曲四首 其一
李英（清代）

乡关迢递树重重，尚隔巫山十二峰。梦去不知江上路，满天秋色散芙蓉。
春日田园杂兴
冯澄（宋代）

编阑春思倩吟鞭，著面和风软似绵。黄犊乌犍秧谷候，雄蜂雌蝶菜花天。

把锄健妇踏烟垄，抱瓮丈人分野泉。忙事关心在何处？流莺不听听啼鹃。
次曾都仓韵
释善珍（宋代）

学问渊源汲绠深，逢时肯作子光瘖。
平泉旧圃多奇石，栗里闲光只素琴。
终竟封侯凭燕颔，莫夸对客割牛心。
向来谢传游山伴，尚有白头支道林。
正月十八日四首
张耒（宋代）

收灯城市接荒村，翁媪耽眠日已暾。
何事牧童能早起，缓驱白牯出柴门。
逢年与德粲同之温陵谒大智禅师医作四小诗送
洪迈（宋代）

石梁跨蠔山，永与方壶久。
凭君持一杯，往酹济川手。
遥知相携处，溟渤浸箕斗。
作诗问大钧，犹有斯人否。
咏南阳
汪遵（唐代）

陆困泥蟠未适从，岂妨耕稼隐高踪。
若非先主垂三顾，谁识茅庐一卧龙。
三悬潭
李易（宋代）

鹿山今是贵门山，尽室携扶万壑间。流水相随真自悟，遥岑一壑若为攀。

风翻竹坞清如洗，月过松扉静不关。潭底卧龙烦一起，正须霖雨济尘寰。
书陆服周扇用包汝调韵
顾清（明代）

诗笔纵横格气深，故人应是渼陂岑。秋来白发知多少，犹自松间抱一琴。
秘诀歌
吕岩（唐代）

求之不见，来即不见。不见不见，君之素面。火里曾飞，

水中亦见。道路非遥，身心不恋。又不知有返阴之龟，

回阳之雁。遇即遇真人，达即达其神。一万二千甲子，

这一壶流霞长春。流霞流霞，本性一家。饥餐日精，

渴饮月华。将甲子丁丑之岁，与君决破东门之大瓜。
奉题思上人妙峰堂
沈与求（宋代）

上人游四方，云水渺长道。一言契深心，百法从此了。

十年归故山，不踏山前草。经营妙峰堂，想像德云老。

闭关习跏趺，宴坐兀枯槁。混迹虽寰中，寄意已尘表。

深枝姹岩花，雅音喧谷鸟。翠竹伴幽禅，白莲敷众好。

山空有云归，地净无尘扫。回观第一义，湛湛孤月皎。

法门有等差，问讯今谁晓。跃身宝楼阁，此堂终褊小。
书事
费墨娟（清代）

夜深微雨醉初醒，风入疏帘月入棂。春色恼人眠不得，焚香闲自写黄庭。
读张仲扬诗因题其上
刘勋（金朝）

布衣一日见明君，俄有诗名四海闻。枫落吴江真好句，不须多示郑参军。
春日病中
钱佳（清代）

可惜三春丽，偏为二竖磨。病因趋事少，贫乃负人多。

每叹升沈异，空嗟岁月过。朝来试揽镜，星鬓更如何。
春日醉起言志
李白（唐代）

处世若大梦，胡为劳其生？
所以终日醉，颓然卧终楹。
觉来眄庭终，一鸟花间鸣。
借问此何时？春风语流莺。
感之欲叹息，对酒还自倾。
浩歌待明月，曲尽已忘情。
宁宗郊祀二十九首 诣饮福位用《乾安》。
郊庙朝会歌辞（宋代）

所飨惟清，所钦惟馨。灵喜留俞，天景窈冥。福禄来成，福禄来宁。

皇用时敛，寿我慈庭。
寒食
潘高（明代）

黄鸦谷谷雨疏疏，燕麦风轻上鲚鱼。记得去年寒食节，全家上冢泊船初。
与张枢密话旧作
薛扬祖（宋代）

羸躯苦善病，日与药裹亲。
藉彼参苓功，扶此忧患身。
思君苦饥渴，相怜同病人。
余身本蒲柳，宁竢秋风晨。
君诚松柏姿，何患不长春。
容面一若丹，鬓发一若银。
来日安可期，往事曷足陈。
不能罄君罍，奚以浣我尘。
吹笙将鼓瑟，惭余非嘉宾。
七夕
韦骧（宋代）

此夕流传久不磨，相逢樽酒且酣歌。竿垂阮服终成强，腹晒隆书顾几何。

漫道银潢能限隔，未闻河鼓畏风波。楼间安用穿针乞，世上纷纷巧已多。